Cum humillima nostri recommendacione debitum jn Domino reuerentie et honoris. Reuerendissime pater. Scribitur nobis a diuersis, quod Rutheni ad inuadendum nos magnum parant exercitum, ymmo dicuntur iam habere paratum, et nisi ex diuina disposicione tanta fuisset hucusque in partibus istis viarum immeabilitas, iamdudum eorum furorem veraciter sensissemus. Nunc vero domino gubernatore ad Sweciam remeante relicti sumus desolacioni ac omni humano auxilio destitutj, nisi jnde pacem habeamus. Propterea, p. v. reuerendissima, que bonum commune, quantum in se est, non negligit procurare diligenter, sollicitet melioribus mediis, quibus poterit, vt pax et concordia in regno habeantur; alias omnino timendum est, quod Rutheni patriam istam in breui sibi subiugabunt. Commisimus latoripresencium dilecto nostro magistro Johannj Olaui, canonico ecclesie nostre Aboensis, aliqua puncta de statu istius patrie p. v. articulatim intimare, que vtinam in meliorem partem suscipere dignemini et dicenti fidem adhibere creditiuam. Non absque extrema necessitate id factum est, quod tali tempore anni hunc ad p. v. r. duximus destinandum, prout ipse per se sciat referre, cum et dominus gubernator id sollicite requisiuit etc. Multis enim hincinde vrgemur molestiis, que utinam in nobis bonum paciencie operentur. Alias scripsimus p. v. reuerendissime cum Benedicto Karsson de statu istius patrie includendo in literis nostris quandam copiam in alemannico, et nunc mittimus vobis quasdam literas Kanuti Posze hic inclusas. Cum hiis breuissimis felicissime viuat et valeat p. v. reuerendissima ad Dej et ecclesie sue honorem atque ad nostram consolationem singularem. Ex Abo dominica quarta aduentus Domini anno salutis millesimoquadringentesimo nonagesimo sexto, nostro sub signeto. Magnus, eadem gracia episcopus Aboensis. Adress: Reuerendissimo in Christo patri et domino domino Jacobo, miseratione diuina alme ecclesie Vpsalensis archiepiscopo, fautorj nostro et benefactorj sincerissimo.